Wyle John McNab onthou - Regering - Republikein
Monday, October 19th, 09:33:56
Wyle John McNab onthou
Hulde stroom in vir Basterkaptein
Denver Kisting – Die Rehoboth Bastergemeente het gister by monde van sy voorlopige kaptein, mnr. Barney Buys, gesê die dood van wyle kaptein John McNab is 'n reuseverlies vir die Rehoboth-gemeenskap.
McNab is Saterdag omstreeks 23:55 oorlede, het sy oudste seun, mnr. Malcolm McNab, gister by navraag gesê.
Hy was 82 jaar oud ten tyde van sy dood.
Volgens Buys is McNab senior oorlede "met sy naaste familie langs sy bed".
Die voorlopige kaptein sê hulle het met hartseer van McNab se dood verneem. "Namens die ganse Rehoboth-gemeenskap, en die Bastergemeente spesifiek, dra die kapteinsraad sy medelye oor aan tannie Thekla (weduwee), die kinders, kleinkinders en uitgebreide familie gedurende hierdie moeilike tyd."
Buys sê voorts: "Die Bastergemeenskap rou saam met julle en vier die buitengewone lewe van hierdie merkwaardige man wat sy lewe gewy het om wat kaptein McNab 'ons gemeenskaplike tuiste en toekoms' genoem het, vreedsaam te beskerm."
Volgens hom was wyle McNab "'n skatkis van wysheid, 'n onderwyser, 'n opvoeder, 'n navorser en 'n pa. Die Bastergemeenskap het inderdaad 'n magtige stem en 'n visionêr verloor."
Die voorlopige kaptein sê McNab het hom daartoe verbind om die lewens van die Rehoboth-gemeenskap op voetsoolvlak te verbeter. "Kaptein McNab het die diep verband tussen plaaslike en globale probleme verstaan, en hy het gehelp om aan gewone mense 'n stem te gee.
"Die kapteinsraad is bevoorreg om wonderlike herinneringe van kaptein McNab te hê. Sy heengaan laat inderdaad 'n gapende leemte in ons gemeenskap, maar hy laat 'n stewige fondasie na waarop ander kan bou."
Die leier van die amptelike opposisie, die Popular Democratic Movement (PDM), mnr. McHenry Venaani, sê wyle McNab "was 'n gebore leier wat met uiterste passie en toewyding gedien het".
Hy sê McNab het nie doekies omgedraai nie.
Venaani het voorts sy misnoeë te kenne gegee dat McNab nooit die erkenning gekry het wat hom toegekom het nie. "Dit is verskriklik dat hierdie groot leier nie die nasionale erkenning gekry het vir sy patriotiese werk nie, terwyl hy 'n sleutelkiesdistrik van inheemse Namibiërs gelei het."
Volgens Buys is wyle McNab onder tradisionele reg tot kaptein verkies en dít sal eweneens bepaal hoe hy opgevolg sal word. "Die kapteinsraad versoek die gemeenskap om dit te respekteer en waaksaam teen misleidende stemme te wees."
Buys het 'n beroep gedoen op die gemeenskap om die privaatheid van die gesin "en die nalatenskap van kaptein McNab" te eerbiedig.
Naas sy vrou, word McNab oorleef deur drie seuns en een dogter.
'n Gedenkdiens sal môre om 19:00 in die Rynse Evangeliese Lutherse Kerk (RELK) plaasvind, terwyl 'n waakdiens vir Vrydagaand by McNab se huis beplan word.